Foreningen bag LøkkenKoncerten ser ingen mulighed for at gennemføre årets LøkkenKoncert under de restriktioner, der er meldt ud fra myndighederne.

Løkken må igen i år undvære sin traditionsrige sommerkoncert. De restriktioner for den kommende tid, der er nu er udmeldt, gør det umuligt at gennemføre arrangementet, fortæller foreningen bag koncerten på Facebook. - Så troede vi lige, vi fik lov efter at have set Ekspertgruppens anbefalinger…..men nej. Vi bliver, efter at retningslinierne for afholdelse af LøkkenKoncerten i dag er meldt ud, desværre nødt til at aflyse LøkkenKoncerten 2021. Vi er så triste og ærgerlige over, at det ikke bliver muligt at mødes til sommer, står der på LøkkenKoncertens Facebookside. Til gengæld lover arrangørerne at næste års koncert allerede er planlagt til 9. juli 2022, og her vil det også være muligt at bruge de billetter, der allerede nu har ligget og trukket støv siden aflysningen i 2020. - Billetter overført fra sidste år til i år kan bruges i 2022, men hvis du vil have pengene retur, kommer opslaget om, hvad  du så skal gøre, her på FB i løbet af nogle dage, lyder det fra arrangørerne af LøkkenKoncerten.